See kõik aga ei tähenda, et kohalikel arstidel poleks tahtmist uusi käsitlusi ja ravivõtteid omaks võtta või et nad ei tea, mis maailmas  traumatoloogilise luumurru ravi arengus on toimunud. Edasiminekut takistab hoopis kohaliku tervishoiusüsteemi jäikus. Omapärane vastuolu avaldus tohtrite meelest linnapildi ja meditsiinisüsteemi arengutaseme võrdluses - kui pealinn annab oma uute uhkete linnaosade ja suursuguste majadega Euroopa linnadele silmad ette, siis haiglates ei kajastu see kuidagi, kui linnatänavatel võis kõikjal näha ringi vuramas moodsaid ja kalleid sõiduvahendeid, siis kiirabiautod jäid viisakalt öeldes suhteliselt tagasihoidlikuks. Ning kui  riigi kasutatavamad teed olid kenasti hooldatud ja korras, siis peateedelt kõrvale kaldudes ootas ees mülgas. "Jah, hoolimata välisest särast, meditsiinil seal  siiski raha ei ole," nentis Pintsaar.